Det vil ikke være verdens største overraskelse, hvis Mads Mensah Larsen på et tidspunkt igen trækker i Aalborg-trøjen for at hjælpe nordjyderne til succes i den danske liga samt i Champions League. Intet er officielt, men den 29-årige landsholdsspiller er meget positiv over for det ambitiøse projekt, der bringer blandt andre verdensstjernerne Mikkel Hansen og Aron Palmarsson til Nordjylland.  Frister Aalborg Håndbold-projektet? - Det er i hvert fald absolut et af de mest spændende hold, som jeg ser det lige p.t. Det har heller aldrig været nogen hemmelighed, at jeg har et godt forhold til klubben og nok også på et eller andet tidspunkt regner med at skulle bosætte mig i Aalborg - også fordi min kone er derfra, siger Mads Mensah til TV 2 SPORT. Mads Mensah spillede i Aalborg Håndbold i perioden 2012 til 2014, inden han drog til den tyske Bundesliga, hvor han lige nu optræder for ligaens førerhold, Flensburg-Handewitt. Har ikke travlt Hans kontrakt med nordtyskerne udløber i sommeren 2022. Det samme gør Mikkel Hansens med Paris Saint-Germain (PSG), og han besluttede sig allerede i februar for, at Aalborg bliver hans næste destination. Så travlt har Mads Mensah dog ikke. - Det er der ikke så meget stress på. Jeg er ret fortrøstningsfuld omkring fremtiden, siger han. Han har ingen kommentar til, hvorvidt han er eller har været i kontakt med Aalborg Håndbold. Mensah var en del af Aalborg-holdet, der vandt ligaen i 2013. Han har spillet 144 landskampe og scoret 262 mål.
Landsholdsspilleren Mads Mensah har planer om på et tidspunkt at bosætte sig i Aalborg.